Vlieg was SA’ner in Namibië se passieNicole Mienie (Foto: Facebook) Om te vlieg was Nicole Mienie se passie terwyl Namibië dié jong vlieënier van die Klein-Karoo na aan die hart gelê het. Só lui ’n inskrywing oor Mienie op Scenic Air se webblad, enkele dae nadat een van dié Namibiese toeroperateur se vliegtuie met haar en ’n Duitse gesin van vier in Namibië neergestort het. Mienie was Dinsdag met die Duitse egpaar Thomas en Evelyn Rings en hul dogters, Alicia (19) en Paulina (17), na Rundu onderweg, toe die Cessna Centurion C210, V5-LMK kort ná 12:00 in die Zambezirivier neergestort het. Die oorsaak van die ongeluk is in dié stadium nog onbekend en word tans deur die direktoraat van lugvaartongelukondersoeke ondersoek, sê Scenic Air in ’n verklaring. Internasionale media berig die Rings-gesin het die afgelope paar weke in Namibië vakansie gehou en sou binnekort na Duitsland terugkeer. Die Britse publikasie The Mirror berig die gesin het drie dae lank by ’n lodge op die oewer van die Choberivier tuisgegaan voordat hulle vermoedelik Dinsdag ’n riviertaxi tot by Impalila-eiland geneem het, waar die vlug opgestyg het. Die vliegtuig het minute later neergestort. Mienie het enkele maande voor haar dood na Windhoek in Namibië verhuis en het by Scenic Air as vlieënier gewerk. “Jou tyd in Namibië was te kort gewees. Rus in vrede Nicole,” lui ’n inskrywing op haar Facebook-blad. “Vlieg hoog,” lui ’n ander. “Almal by Scenic Air is verpletter deur hierdie tragiese gebeurtenis en ons innige meegevoel gaan uit aan die families en vriende wat geliefdes verloor het,” sê Michael Böttger, uitvoerende direkteur van Scenic Air.